Document ID: 32011D0463

DEĊIŻJONI TA’ IMPLIMENTAZZJONI TAL-KUMMISSJONI
tal-25 ta’ Lulju 2011
rigward l-approvazzjoni tal-kontijiet ippreżentati mill-Bulgarija u r-Rumanija għan-nefqa ffinanzjata taħt il-programm speċjali tal-adeżjoni għall-agrikoltura u l-iżvilupp rurali (Sapard) fl-2008
(notifikata bid-dokument numru C(2011) 5183)
(It-test bil-Bulgaru u bir-Rumen biss huma awtentiċi)
(2011/463/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1268/1999 tal-21 ta’ Ġunju 1999 dwar l-għajnuna mill-Komunità għal miżuri ta’ qabel l-Adeżjoni għal żvilupp agrikolu u rurali fil-pajjiżi applikanti tal-Ewropa Ċentrali u ta’ Lvant matul il-perjodu ta’ qabel l-adeżjoni (1),
Wara li kkunsidrat ir-Regolament tal-Kummissjoni (KE) Nru 2222/2000 tas-7 ta’ Ġunju 2000 li jniżżel regoli finanzjarji għall-applikazzjoni tar-Regolament tal-Kunsill (KE) Nru 1268/1999 dwar l-appoġġ tal-Komunità għal miżuri qabel l-adeżjoni għall-iżvilupp agrikolu u rurali fil-pajjiżi applikanti tal-Ewropa Ċentrali u tal-Lvant fil-perjodu ta’ qabel l-adeżjoni (2), u b’mod partikolari l-Artikolu 13 tiegħu,
Wara li kkunsidrat il-Ftehim ta’ Finanzjament Multiannwali konkluż mal-Bulgarija fit-18 ta’ Diċembru 2000 u b’mod partikolari l-Artikolu 11 tat-Taqsima A għall-Anness tiegħu,
Wara li kkunsidrat il-Ftehim ta’ Finanzjament Multiannwali konkluż mar-Rumanija fit-2 ta’ Frar 2001 u b’mod partikolari l-Artikolu 11 tat-Taqsima A għall-Anness tiegħu,
Wara li kkunsidrat ir-Regolament tal-Kummissjoni (KE) Nru 248/2007 tat-8 ta’ Marzu 2007 dwar miżuri li jikkonċernaw il-Ftehim ta’ Finanzjament Multiannwali u l-Ftehim ta’ Finanzjament Annwali li saru taħt il-programm Sapard u t-tranżizzjoni minn Sapard għall-iżvilupp rurali (3), flimkien mal-Ftehimiet ta’ Finanzjament Multiannwali kif imsemmi fl-Anness II, il-punt 1 ta’ dak ir-Regolament, u b’mod partikolari l-Artikolu 11 tat-Taqsima A għall-Anness tiegħu,
Wara li kkonsultat il-Kumitat dwar il-Fondi Agrikoli,
Billi:
(1)
Il-Kummissjoni, f’isem l-Unjoni Ewropea, ikkonkludiet ftehimiet ta’ finanzjament multiannwali (MAFAs) li jistipulaw il-qafas tekniku, legali u amministrattiv għall-eżekuzzjoni tal-Programm Speċjali tal-Adeżjoni għall-Agrikoltura u għall-Iżvilupp Rurali (Sapard) mal-Bulgarija u r-Rumanija.
(2)
L-Artikolu 11 tat-Taqsima A tal-Anness għall-MAFAs jipprovdi għall-adozzjoni ta’ Deċiżjoni dwar l-approvazzjoni tal-kontijiet mill-Kummissjoni. Dik id-dispożizzjoni tibqa’ tapplika għall-Bulgarija u r-Rumanija, skont ir-Regolament (KE) Nru 248/2007.
(3)
Skadew il-limiti taż-żmien, għat-tressiq tad-dokumenti meħtieġa lill-Kummissjoni, mogħtija lill-pajjiżi li jirċievu l-finanzjament.
(4)
Fil-każ tal-Bulgarija, minħabba li l-kontijiet annwali tressqu tard skont l-Artikolu 5(2) tal-MAFA, u minbarra li ma kinux validati mill-Uffiċċjal Nazzjonali Awtorizzanti (NAO) minħabba nuqqassijiet sinifikanti identifikati fil-mekkaniżmi ta’ kontroll għall-miżuri pubbliċi, u minħabba x-xogħol addizzjonali pendenti li għadu mistenni mill-korp li jiċċertifika, u fil-każ tar-Rumanija, minħabba li għadda ż-żmien tal-iskadenza għat-tressiq tal-preżentazzjoni tal-kontijiet annwali, u r-reviżjoni tal-informazzjoni supplimentari li ntalbet minn dan il-pajjiż, il-Kummissjoni ddeċidiet, permezz tad-Deċiżjoni tagħha C(2009) 7496 tat-30 ta’ Settembru 2009, li ma tapprovax il-kontijiet tal-Aġenziji Sapard li jinsabu fit-territorju tal-Bulgarija u r-Rumanija, li jikkonċernaw in-nefqa li saret fis-sena finanzjarja 2008.
(5)
L-informazzjoni mistennija mill-Bulgarija u r-Rumanija, fil-frattemp ġiet imressqa u għenet lill-Kummissjoni biex iġġib garanzija addizjonali. Abbażi tal-ispezzjonijiet addizzjonali li twettqu, il-Kummissjoni tinsab f’pożizzjoni li tieħu deċiżjoni dwar it-tlestija, l-eżattezza u l-veraċità tal-kontijiet imressqa mill-awtoritajiet Sapard rilevanti fil-Bulgarija u r-Rumanija.
(6)
Din id-Deċiżjoni hija adottata abbażi tat-tagħrif tal-kontabbiltà. Ma tippreġudikax il-possibbiltà li l-Kummissjoni sussegwentement tiddeċiedi li teskludi mill-finanzjamanet tal-UE nefqa mhux imġarrba skont ir-Regolament (KE) Nru 2222/2000,
ADOTTAT DIN ID-DEĊIŻJONI:
Artikolu 1
Il-kontijiet tal-Aġenziji Sapard, li jinsabu fit-territorju tal-Bulgarija u r-Rumanija, li jirrigwardaw nefqa ffinanzjata mill-baġit ġenerali tal-Unjoni Ewropea fl-2008 huma b’hekk approvati.
Artikolu 2
In-nefqa u l-finanzjament riċevut mill-UE għas-sena finanzjarja 2008, kif iddikjarat fil-31 ta’ Diċembru 2008, u l-assi miżmuma minn dawn il-Pajjiżi Benefiċjarji f’isem l-UE fil-31 ta’ Diċembru 2008, li se jiġu approvati skont din id-Deċiżjoni, huma stipulati fl-Anness.
Artikolu 3
Din id-Deċiżjoni hija indirizzata lir-Repubblika tal-Bulgarija u lir-Rumanija.
Magħmul fi Brussell, il-25 ta’ Lulju 2011.

Labels: 2
4
19
3
18
15